ה-30 בנובמבר – יום היציאה והגירוש של היהודים מארצות מוסלמיות

מדינת ישראל החליטה לציין בחוק את יום ה-30 בנובמבר כיום היציאה והגירוש של היהודים מארצות מוסלמיות. התאריך נקבע באופן סמלי למחרת כ"ט בנובמבר, יום החלטת החלוקה בעצרת האו"ם. בעקבות ההחלטה הזו התעוררו גלי התנגדות ורדיפה של יהודים בארצות אלה וקהילות רבות של יהודים בארצות ערב נאלצו לעזוב את מדינותיהם. חשוב לציין שהרוב המכריע של היהודים עזב כפליטים שנאלצו להשאיר את בתיהם ורכושם באותן מדינות ויצאו בחוסר כול. חלקם בגלוי וחלקם ברחו באמצעות פעולות סמויות של מחתרות יהודיות שהוקמו (למשל בעיראק) ולעתים בשיתוף פעולה עם גורמים מישראל שהגיעו ארצות אלה. היו מקרים שבהם חלק מהמשפחה עלה לישראל וחלק (בעיקר זקנים וחולים) נשאר בארצות המוצא. מרבית היהודים הגיעו לישראל בשנים הראשונות של המדינה, חלקם היגר למדינות אחרות.

החל משנת 2003 ממשלת ישראל והקונגרס האמריקאי מכירים ביהודים שנעקרו ממדינות ערב כפליטים ובשנים האחרונות נערכת ממשלת ישראל להערכת שווי הרכוש, הנאמד במיליארדי דולרים, והולאם על ידי מדינות ערב.

יום זה הוא הזדמנות לעסוק בקהילות אלה ולהבין ולו במעט את הלכי הרוח שהיו בהן ואת העובדה שהקהילות בנות אלפי השנים כבר אינן מתקיימות ברובן.